Boekhouer swaar gestraf oor Covid-19-Ters-bedrog(Argieffoto) ŉ Boekhouer is tot effektief 20 jaar tronkstraf gevonnis nadat hy daaraan skuldig bevind is dat hy die Werkloosheidsversekeringsfonds (WVF) se tydelike verligtingskema (Ters) uit meer as R11 miljoen bedrieg het. Lindelani Gumede is op 32 aanklagte van diefstal skuldig bevind en is Donderdag in die handelsmisdaadhof in Palm Ridge tot 135 jaar tronkstraf gevonnis waarvan hy effektief 20 jaar sal moet uitdien. Gumede het namens die werknemers van vier maatskappye valse eise ingestel. Hy het aangevoer hy doen boekhouding vir die vier maatskappye terwyl die betrokke entiteite nooit aansoeke om tydelike hulpfondse ingedien het nie. Frans Mhlongo, senior staatsaanklaer, het gesê die plundering van die Ters-skema het daartoe gelei dat geld vir broodnodige bystand weggelei is van behoeftige burgers en waardige projekte. “Lede van die publiek moet weet dat daar gevolge is vir wanbesteding en misbruik van die openbare geldkoffers,” het hy gesê. Die Ters-program is ingestel nadat daar ŉ nasionale ramptoestand verklaar is weens die Covid-19-pandemie en gevolglike inperkings ondernemings gedwing het om hul deure te sluit. Werkgewers kon namens werknemers by die Ters-program aansoek doen vir die gedeeltelike betaling van werknemers se salarisse.